শ্রীদেবী তখন বলিউডে প্রতিষ্ঠিত অভিনেত্রী। কিন্তু পরিচালক হিসেবে শেখর কপূর তখন একেবারেই নবাগত। তাঁর কেরিয়ারের দ্বিতীয় হিন্দি ছবি ছিল ‘মিস্টার ইন্ডিয়া’। ১৯৮৭ সালের ‘হাইয়েস্ট গ্রসিং’ ভারতীয় ছবি ছিল সেটাই। 
দুর্ভাগ্যবশত বলিউডে ১৯৮৭ ও ১৯৮৮ সালে কোনও অ্যাওয়ার্ড সেরিমনি হয়নি। যদিও ২০১৩ সালে ফিল্মফেয়ারের তরফ থেকে শ্রীদেবীকে ‘স্পেশাল অ্যাওয়ার্ড’ প্রদান করা হয়েছিল ‘মিস্টার ইন্ডিয়া’ ছবিতে অভিনয়ের জন্য।

এই বিষয়ে অন্যান্য খবর

শুধু দেশে নয়, অস্কারের মঞ্চে স্মরণ করা হল শ্রীদেবী-শশীকে
শিশুশিল্পী থেকে অধিকার বুঝে নেওয়া নারী: একনজরে শ্রীদেবী
যে সুপারহিট ছবিগুলির অফার ফিরিয়ে দিয়েছিলেন শ্রীদেবী


কেরিয়ারের একেবারে চূড়ায় থাকাকালীনই সিলভার স্ক্রিন থেকে নিজেকে সরিয়ে নিয়ে নজর দিয়েছিলেন স্বামী, সংসার ও দুই কন্যার দিকে। দীর্ঘ ১৫ বছর পরে তিনি আবারও ফিরে আসেন ২০১২ সালে, ‘ইংলিশ ভিংলিশ’ ছবি দিয়ে। তাঁর অভিনয় দক্ষতায় যে কোনওরকম মরচে ধরেনি, তা বোঝাতে বাকি রাখেননি ‘রূপ কি রানি’। আবারও জিতে নেন ফিল্মফেয়ারের ‘বেস্ট অ্যাকট্রেস অ্যাওয়ার্ড’। সঙ্গে আরও নানা পুরস্কার।
চলতি বছরের ফেব্রয়ারি মাসে, দুবাইয়ে তাঁর আকস্মিক মৃত্যুতে স্বাভাবিকভাবেই থেমে যায় এই প্রতিভাময়ীর জয়রথ। তাঁর অভিনীত শেষ ছবি ‘মম’ মুক্তি পায় ২০১৭ সালে। এবং এবার একেবারে জাতীয় স্তরে উন্নীত হন অভিনেত্রী। 
৬৫তম জাতীয় ফিল্ম অ্যাওয়ার্ডস-এর সেরা অভিনেত্রীর পুরস্কার তাঁকেই দেওয়া হল। রবি উদয়াওয়ার পরিচালিত ‘মম’ ছবির জন্য।

প্রসঙ্গত, এই পুরস্কার নির্বাচনের জন্য জুরিদের মধ্যে যাঁরা ছিলেন, তাঁদের মধ্যে অন্যতম ছিলেন শেখর কপূর। অন্যদের মধ্যে ছিলেন চিত্রনাট্যকার ইমতিয়াজ হুসেন, গীতিকার মেহেবুব, অভিনেত্রী গৌতমী তাড়িমাল্লা, দক্ষিণী পরিচালক পি শেষাদ্রি, অনিরুদ্ধ রায়চৌধুরী, রঞ্জিত দাস, রাজেশ মাপুস্কর, ত্রিপুরারি শর্মা ও রুমি জাফরি।
তবে শ্রীদেবীকে এই পুরস্কার দেওয়া হোক, তা শেখর কপূর একেবারেই চাননি। সর্বভারতীয় এক সংবাদমাধ্যমের প্রতিবেদন অনুযায়ী, প্রায় প্রতি দিনই অন্যদের সঙ্গে কথা কাটাকাটি হতো শেখর কপূরের। এবং প্রতিবারের ভোটাভুটিতেই উঠে আসত শ্রীদেবীর নাম, জানিয়েছেন পরিচালক স্বয়ং। 
শেখর কপূরের বক্তব্য ছিল, ‘‘উনি মারা গিয়েছেন বলেই পুরস্কার দেওয়া উচিত নয়।’’ পরিচালক আরও বলেন, বাকি অনেক অভিনেত্রীই রয়েছেন, যাঁরা গত দশ-বারো বছর ধরে লাগাতার কাজ করে চলেছেন। তাঁদেরও দাবি রয়েছে এই সম্মানের।